b'\n_START_ARTICLE_\nLa Joven Espa\xc3\xb1a\n_START_SECTION_\nHist\xc3\xb2ria\n_START_PARAGRAPH_\nDes de la Diana constitucional pol\xc3\xadtica y mercantil de la villa de Reus no hi havia hagut a la ciutat cap peri\xc3\xb2dic, ni liberal ni conservador._NEWLINE_Fundada per Pere Soriguera i Pere Mata va sortir entre el 16 de novembre de 1836 i com a m\xc3\xadnim el 9 de mar\xc3\xa7 de 1837, per donar a con\xc3\xa8ixer els nous corrents vinguts d\'Europa. En el prospecte de presentaci\xc3\xb3, publicat a El Nuevo Vapor (impulsat per Mata a Barcelona), parlen de "modernas teor\xc3\xadas" que suposaven per al poble "un soplo fresco y vivificador". I afegia: "\xc2\xbfY ser\xc3\xa1 posible que la heroica villa de Reus, esta villa esencialmente progresiva y digna ya de ce\xc3\xb1ir la corona del civismo carezca todav\xc3\xada de un \xc3\xb3rgano p\xc3\xbablico que la reanime [...] Mengua es, reusenses, para vosotros seguir la revoluci\xc3\xb3n a fuer de vegetales pol\xc3\xadticos". Portava per lema: "Ley! Progreso! Trabajo!". Jordi Maluquer diu que Pere Mata estava molt influ\xc3\xaft per Mazzini i defensava un programa de catalanisme expansionista i modernitzador, i que suggereix la conquesta armada de l\'estat per un ex\xc3\xa8rcit catal\xc3\xa0. Pere Soriguera, menys conegut per la seva mort prematura, era estudiant de medicina i va tenir un paper rellevant al Combat de Morell i Vilallonga._NEWLINE_Segons El Nuevo Vapor, la revista reusenca es venia a disset poblacions catalanes i a Madrid, Val\xc3\xa8ncia i Saragossa. La llista indica la voluntat de superar el localisme i de difondre aut\xc3\xa8ntica ideologia, exportable a altres indrets. _NEWLINE_Vinculat tamb\xc3\xa9 als nuclis progressistes liberals, defensava l\'actuaci\xc3\xb3 sense quarter en la guerra contra els carlins, la potenciaci\xc3\xb3 de la Mil\xc3\xadcia Nacional i la necessitat d\'organitzar un proc\xc3\xa9s revolucionari. Per als redactors de La Joven Espa\xc3\xb1a, seguint el mateix esperit que anim\xc3\xa0 a Saint-Simon, la missi\xc3\xb3 de l\'Ajuntament se centra en "tres puntos cardinales, entre otros de un inter\xc3\xa9s subalterno, son los que jam\xc3\xa1s debe perder de vista [...] Tales son tener car\xc3\xa1cter, obrar con just\xc3\xadcia y dar entera publicidad a todos sus actos y funciones". El febrer de 1837, per haver criticat algunes accions militars, van sofrir amenaces la Impremta de Joan Baptista Vidal i la casa de Pere Soriguera per part de 7\xc3\xa8 batall\xc3\xb3 de francs que hi havia a la ciutat, i van destruir els exemplars que van trobar pels caf\xc3\xa8s, tal com ho explica Jaume Llort en unes exaltades mem\xc3\xb2ries: "Vosotros fuisteis los del dia 12 de febrero que en la plaza estabais alborotando para matar a los que dec\xc3\xads bullangueros, ostigando a los dem\xc3\xa1s ciudadanos para ver si tomar\xc3\xadan parte en el servil plan de quemar la Imprenta y casa del malhadado redactor de la Joven Espa\xc3\xb1a D. Pedro Soriguera y la del ciudadano Jos\xc3\xa9 Sans, espartero de la plaza. porque en ella se reun\xc3\xadan patriotas honrados y pac\xc3\xadficos llamados ecsaltados". Els redactors de La Joven Espa\xc3\xb1a diuen que creuen en l\'efic\xc3\xa0cia de la revoluci\xc3\xb3, encara que en diferencien dues etapes ben definides: una primera de violenta "acaso ba\xc3\xb1ada en sangre" i una segona de "ben\xc3\xa9fica y regeneradora" i abundant en beneficis per tothom. Aquesta revoluci\xc3\xb3 creuen que ha d\'anar encap\xc3\xa7alada pels elements cultes i assenyats, ja que "la multitud es est\xc3\xbapida e ignorante" i a m\xc3\xa9s "desconoce lo que le conviene". Creuen impossible construir una societat on tots els individus tinguin el mateix nivell d\'instrucci\xc3\xb3, i defensen ensenyar a tothom els seus "verdaderos intereses". Elogien la Revoluci\xc3\xb3 Francesa de 1789, i tamb\xc3\xa9 la Mil\xc3\xadcia Nacional, i fan propostes per millorar-ne la seva estructura. Cal no oblidar que Soriguera era capit\xc3\xa0 de la Mil\xc3\xadcia, i que escriuen que els principis que defensen amb la ploma els defensaran amb les armes a la m\xc3\xa0, cosa que ja han fet, recorda Soriguera, sortint en persecuci\xc3\xb3 dels rebels. En un estudi recent, es diu que La Joven Espa\xc3\xb1a mantenia una estreta relaci\xc3\xb3 amb grups carbonaris i especialment amb la societat dels Vengadores de Alibaud._NEWLINE_Francesc Gras i Elies diu d\'ella: "Es un peri\xc3\xb3dico de los m\xc3\xa1s importantes que se han publicado en esta ciudad. Era la aurora de nuevos ideales, el noble aliento de una joven generaci\xc3\xb3n que con la espada y la pluma luchaba en los campos de batalla". _NEWLINE_Oposada al Bar\xc3\xb3 de Meer, aquest feu clausurar la publicaci\xc3\xb3 i n\'empreson\xc3\xa0 als redactors al Castell de Pilats, a Tarragona, on Pere Soriguera va morir.\n_START_SECTION_\nAspectes t\xc3\xa8cnics\n_START_PARAGRAPH_\nEra bisetmanal i s\'imprimia primer a la impremta de Joan Baptista Vidal, per\xc3\xb2 el gener de 1837 pass\xc3\xa0 a imprimir-se a la "Imprenta de La Joven Espa\xc3\xb1a", de Baptista Escard\xc3\xb3 i Josep Gener\xc3\xa8s. El darrer n\xc3\xbamero conegut \xc3\xa9s del 9 de mar\xc3\xa7 de 1837._NEWLINE_Tenia quatre p\xc3\xa0gines. El peri\xc3\xb2dic comen\xc3\xa7ava quasi sempre per un editorial en qu\xc3\xa8 es feia refer\xc3\xa8ncia a la pol\xc3\xadtica a nivell d\'estat espanyol i es marcaven les l\xc3\xadnies ideol\xc3\xb2giques. Despr\xc3\xa9s es feia esment de la vida ciutadana i s\'inserien els comunicats de guerra, per acabar amb la informaci\xc3\xb3 dels moviments al port de Salou i la cartellera d\'espectacles.'